கறுப்பு என்ற நிறத்தை வைத்து இவர்களை இகழும் பொதுச் சமூகத்தின் வார்த்தைகள் ஒவ்வொன்றும் இவர்களுக்குப் பெரும் வலி ஏற்படுத்துகின்றன. கருப்பன், கருவாயன், கரிச்சட்டி மண்டையன், பொசுங்குன முடிகாரன் போன்ற வார்த்தைகள் இவர்கள் மீது மிக சாதாரணமாகப் பிரயோகிக்கப்படுகின்றன. இந்த இகழ்தலுக்கு பயந்து இவர்களும் ஒதுங்கியே வாழ்கின்றனர். இந்திய அரசியல் சாசனத்தின்படி இவர்கள் பழங்குடியினர் (Scheduled Tribes) பிரிவில் வகைப்படுத்தப்பட்டுள்ளனர். இவர்களும் வாழும் வீட்டிற்கான பட்டா உள்ளிட்ட அரசு ஆவணங்கள் இருந்தாலும் கூட, இவர்களுக்கு அருகில் வேறு எந்தச் சாதியைச் சேர்ந்தவர்களாக இருந்தாலும், இவர்களை மிரட்டி இடத்தைக் காலி செய்ய வைப்பது மிகச் சாதாரணமாக நடக்கும் ஒரு நிகழ்வாக இருக்கிறது.